1.  ปัจจัยความเสี่ยง

การดำเนินธุรกิจของบริษัทฯ ต้องเผชิญกับปัจจัยความเสี่ยงต่างๆ
ที่มีอยู่ซึ่งอาจมีผลกระทบต่อผลประกอบการหรือการดำเนินธุรกิจของบริษัทฯ
และราคาหุ้นสามัญของบริษัทฯ
นอกจากนี้ปัจจัยความเสี่ยงที่ระบุไว้ในข้อนี้มิได้เป็นปัจจัยความเสี่ยงทั้งหมด หรือที่บริษัทฯ
มิได้รู้ในขณะนี้ หรือที่บริษัทฯ
เห็นว่าเป็นปัจจัยความเสี่ยงที่ไม่เป็นสาระสำคัญในปัจจุบันแต่อาจเป็นปัจจัยความเสี่ยงที่มีผลกระทบต่อการดำเนินการของบริษัทฯ
ในอนาคต ดังนั้นก่อนตัดสินใจลงทุนในหุ้นสามัญของบริษัทฯ
นักลงทุนควรใช้วิจารณญาณอย่างรอบคอบในการพิจารณาปัจจัยความเสี่ยงอื่นๆ ที่อาจเกิดขึ้นกับบริษัทฯ
นอกเหนือจากปัจจัยความเสี่ยงที่ปรากฏในเอกสารฉบับนี้ด้วย

บรรดาความเห็น การคาดการณ์ การประมาณการ ความประสงค์ หรือเจตนารมณ์ของบริษัทฯ
หรือฝ่ายบริหารของบริษัทฯ ที่ปรากฏอยู่ในแบบแสดงรายการข้อมูลนี้ เช่น คำหรือข้อความว่า
“ประสงค์” “ต้องการ” “คาดว่า” “เห็นว่า” “เชื่อว่า” “ประมาณ” “อาจจะ” “ควรจะ” หรือ
“จะ”
หรือคำหรือข้อความอื่นใดในทำนองเดียวกันย่อมเป็นคำหรือข้อความที่เกี่ยวข้องกับสิ่งที่จะเกิดขึ้นในอนาคต
ยังไม่มีความแน่นอน และอาจมีความเสี่ยงซึ่งในความเป็นจริงแล้ว เหตุการณ์ต่าง ๆ
อาจจะมิได้เกิดขึ้นจริงตามที่ได้กล่าวเช่นนั้นได้

นอกจากนี้บริษัทฯ
ยังมีปัจจัยความเสี่ยงในการประกอบธุรกิจอินเตอร์เน็ตที่นักลงทุนสามารถศึกษาได้จากแบบแสดงรายการข้อมูลประจำปีของบริษัท
ซีเอส ล็อกซอินโฟ จำกัด (มหาชน)

1.1 ความเสี่ยงในด้านเทคโนโลยีและการปฏิบัติการ

1.1.1 ความเสียหายของดาวเทียมขณะอยู่ในวงโคจร (In-Orbit Failure)

บริษัทฯ อาจได้รับความเสียหายจากปัญหาที่เกิดขึ้นกับดาวเทียม
ถึงแม้ว่าจะสามารถส่งดาวเทียมขึ้นสู่วงโคจร เรียบร้อยแล้ว
อันมีสาเหตุมาจากการขัดข้องของระบบการทำงานของดาวเทียม พายุสุริยะ
หรือการชนกันระหว่างดาวเทียมกับวัตถุต่างๆ ในอวกาศ เป็นต้น
ความเสียหายที่เกิดขึ้นกับระบบการทำงานของดาวเทียมนี้ อาจส่งผลเสียต่อการให้บริการของบริษัทฯ
ซึ่งอาจทำให้สูญเสียลูกค้าที่มีอยู่ในปัจจุบันและสูญเสียโอกาสในการหาลูกค้าใหม่ในระหว่างการจัดหาดาวเทียมดาวใหม่มาให้บริการแทน
อย่างไรก็ดีผู้จัดสร้างดาวเทียมได้ออกแบบให้ดาวเทียมมีคุณลักษณะที่สามารถทนทานต่อผลของความเสียหายข้างต้นได้ในระดับหนึ่ง
ถึงแม้ว่าความเสียหายขั้นรุนแรงจนอาจทำให้ดาวเทียมหมดสภาพการใช้งานจะมีความเป็นไปได้น้อยมาก
แต่บริษัทฯ
ก็ได้จัดเตรียมแผนการในการรองรับผลเสียหายอันอาจจะเกิดขึ้นกับลูกค้าหากเกิดกรณีที่เกิดความเสียหายขั้นรุนแรงขึ้นกับดาวเทียมดวงใดดวงหนึ่งจนหมดสภาพการใช้งาน
โดยบริษัทฯ
สามารถดำเนินการให้ผู้ใช้บริการส่วนหนึ่งย้ายมาใช้ช่องสัญญาณที่ยังคงว่างอยู่ในดาวเทียมไทยคมที่เหลือ
นอกจากนี้ บริษัทฯ ยังได้ทำสัญญาร่วมกับผู้ให้บริการรายอื่นเช่น ดาวเทียม ST-1 และ Intelsat
เพื่อให้บริการในประเทศไต้หวัน ลาว ออสเตรเลีย และนิวซีแลนด์
ในการเช่าช่องสัญญาณจากดาวเทียมอื่นชั่วคราว
เพื่อให้ผู้ใช้บริการสามารถโอนการใช้งานไปได้ในระหว่างที่บริษัทฯ
เร่งดำเนินการสร้างดาวเทียมขึ้นเพื่อทดแทน ซึ่งโดยทั่วไปจะใช้ระยะเวลาประมาณ 15 –18 เดือน

บริษัทฯ ได้ตระหนักถึงความเสี่ยงที่อาจเกิดขึ้นกับดาวเทียมขณะที่อยู่ในวงโคจรค้างฟ้า
ดังนั้นเพื่อป้องกันความ เสี่ยงภัยดังกล่าวที่อาจเกิดขึ้น บริษัทฯ
จึงได้จัดทำประกันภัยดาวเทียมเพื่อคุ้มครองความเสี่ยงภัยทุกชนิด (All Risks) โดยบริษัทฯ
และกระทรวงเทคโนโลยีสารสนเทศและการสื่อสารเป็นผู้รับผลประโยชน์ร่วมกัน
กรมธรรม์ประกันภัยที่จัดทำนั้นเป็นแบบ Full Coverage with Partial Loss กล่าวคือบริษัทฯ
สามารถเรียกร้องค่าเสียหายในทันทีที่ดาวเทียมได้รับความเสียหายเพียงบางส่วน
มูลค่าประกันภัยดังกล่าวมีมูลค่าเท่ากับมูลค่าทางบัญชีของดาวเทียมและค่าจัดส่งดาวเทียม ณ
ระยะเวลาที่ทำประกันภัย
อย่างไรก็ตามมูลค่าประกันภัยดังกล่าวไม่ครอบคลุมผลเสียหายจากการสูญเสียรายได้อันสืบเนื่องมาจากการเสียหายของดาวเทียม
ซึ่งอาจส่งผลกระทบต่อผลประกอบการของบริษัทฯ

  มูลค่าเอาประกันภัยมีรายละเอียดดังต่อไปนี้

  ----------------------- ----------------------- -----------------------
  โครงการดาวเทียม          วงเงินประกัน              ระยะเวลา
                          (ล้านเหรียญสหรัฐฯ)         

  ไทยคม 1A                20.52                   มิถุนายน 2548 - มิถุนายน
                                                  2549

  ไทยคม 2                 20.55                   มิถุนายน 2548 - มิถุนายน
                                                  2549

  ไทยคม 3                 32.99                   มิถุนายน 2548 - มิถุนายน
                                                  2549

  ไทยคม 4 (ไอพีสตาร์)       300.00                  สิงหาคม 2548 – สิงหาคม
                                                  2549
  ----------------------- ----------------------- -----------------------

  อนึ่ง กรมธรรม์ประกันภัยของกิจการดาวเทียม จะไม่ครอบคลุมเหตุการณ์ต่อไปนี้

1.  ภาวะสงคราม การคุกคาม หรือการป้องกัน หรือการกระทำอันนำไปสู่สงครามโดยรัฐบาล
    หรือการใช้กำลังทางทหาร

2.  อุปกรณ์ต่อต้านดาวเทียม หรืออุปกรณ์เกี่ยวข้องกับระเบิดปรมาณูหรือนิวเคลียร์

3.  การก่อกบฏ การก่อความไม่สงบ การจลาจล การนัดหยุดงาน การปฏิวัติ สงครามกลางเมือง

4.  การยึดทรัพย์โดยหน่วยงานรัฐบาล

5.  ปฏิกิริยาตอบสนองของนิวเคลียร์ กัมมันตภาพรังสีของนิวเคลียร์ที่ตกค้าง
    โดยทางตรงหรือทางอ้อม อันทำให้เกิดการสูญเสีย/เสียหายต่อดาวเทียม
    ยกเว้นกัมมันตภาพรังสีที่เกิดขึ้นเองตามธรรมชาติ

6.  คลื่นกระแสไฟฟ้า หรือคลื่นความถี่รบกวน
    ยกเว้นการสูญเสียหรือความเสียหายต่อดาวเทียมโดยตรง

7.  ความตั้งใจ หรือเจตนาในการกระทำของผู้ประกันหรือผู้มีอำนาจในการกระทำ
    อันก่อให้เกิดการสูญเสียหรือเสียหายของดาวเทียม ยกเว้นการกระทำโดยรู้เท่าไม่ถึงการณ์

เมื่อวันที่ 7 กุมภาพันธ์ 2546 ดาวเทียมไทยคม 3
เกิดเหตุขัดข้องในระบบพลังงานส่งผลให้มีพลังงานไม่เพียงพอในการเปิดช่องสัญญาณดาวเทียมทุกช่องได้
ซึ่งจากเหตุขัดข้องในระบบพลังงานดังกล่าวบริษัทรับประกันภัยได้ตกลงชำระค่าสินไหมทดแทนความเสียหายที่เกิดขึ้นเป็นจำนวนเงินประมาณ
33 ล้านเหรียญสหรัฐฯ
อย่างไรก็ตามมูลค่าประกันภัยดังกล่าวไม่ครอบคลุมผลเสียหายจากการสูญเสียรายได้อันสืบเนื่องมาจากการเสียหายของดาวเทียมครั้งนี้
โดยกระทรวงเทคโนโลยีสารสนเทศและการสื่อสารซึ่งเป็นเจ้าของกรรมสิทธิ์ของดาวเทียม
และเป็นผู้ร่วมรับผลประโยชน์ตามกรมธรรม์ประกันภัยได้ตกลงที่จะนำเงินค่าสินไหมทดแทนเก็บไว้ในบัญชี
Escrow โดยมีเงื่อนไขในการเบิกจ่ายเพื่อให้บริษัทฯ นำไปดำเนินการจัดหาช่องสัญญาณดาวเทียม
และ/หรือจัดสร้างดาวเทียมดวงใหม่เพื่อทดแทนช่องสัญญาณดาวเทียมที่เสียหายต่อไป ซึ่งบริษัทฯ และ
กระทรวงเทคโนโลยีสารสนเทศและการสื่อสารได้ ลงนามในสัญญา Escrow Account
เป็นที่เรียบร้อยแล้วเมื่อวันที่ 11 ตุลาคม พ.ศ. 2547 และ ในปี 2548 บริษัทฯ ได้คัดเลือกให้
Alcatel เป็นผู้จัดสร้างดาวเทียมไทยคม 5 และ ให้ Arianespace
เป็นผู้ดำเนินการจัดส่งดาวเทียมสู่วงโคจร
โดยแหล่งเงินทุนบางส่วนจะมาจากเงินค่าสินไหมทดแทนดาวเทียมไทยคม 3

ถึงแม้ดาวเทียมไทยคม 5 จะเป็นดาวเทียมรุ่นเดียวกับ ดาวเทียมไทยคม 3
ที่เคยเกิดเหตุขัดข้องในระบบพลังงาน บริษัทฯ
ได้ร่วมมือกับผู้สร้างดาวเทียมในการเปลี่ยนอุปกรณ์ที่เคยเกิดปัญหากับดาวเทียมไทยคม 3
เป็นอุปกรณ์ตัวใหม่ที่มีการออกแบบต่างไปจากเดิม

1.1.2 การเปลี่ยนแปลงทางเทคโนโลยี

เทคโนโลยีของดาวเทียมสื่อสารมีการพัฒนาอย่างต่อเนื่อง
การพัฒนาเทคโนโลยีดังกล่าวมีแนวโน้มที่จะทำให้ต้นทุนการสร้างดาวเทียมต่อช่องสัญญาณมีมูลค่าต่ำลง
การให้บริการสามารถครอบคลุมพื้นที่ได้มากขึ้น และก่อให้เกิดการใช้ทรัพยากรที่มีประสิทธิภาพมากขึ้น
อย่างไรก็ตามเทคโนโลยีของดาวเทียมที่มีการใช้งานในปัจจุบัน (Conventional satellite)
ยังไม่เปลี่ยนแปลงมากนักจากอดีต
ดังนั้นปัจจัยทางด้านการเปลี่ยนแปลงเทคโนโลยีสำหรับดาวเทียมประเภท Conventional
Satellite
ยังคงมีผลกระทบค่อนข้างน้อยต่อการตัดสินใจของลูกค้าในการเลือกใช้ดาวเทียมของบริษัทฯ
หรือดาวเทียมของคู่แข่งขัน
โดยปัจจัยด้านคุณภาพและมาตรฐานในการบริการตลอดจนนโยบายการให้บริการและศักยภาพของผู้ให้บริการเป็นปัจจัยที่สำคัญในการตัดสินใจของลูกค้า
สำหรับระบบดาวเทียมที่ใช้งานในปัจจุบัน (Conventional Satellite)
ที่เหมาะสมกับการใช้งานทางด้านการแพร่กระจายสัญญาณ (Broadcasting) นั้น บริษัทฯ
ยังคงติดตามและศึกษาพัฒนาเทคโนโลยีในการให้บริการอย่างต่อเนื่อง
เพื่อเตรียมการสำหรับการจัดส่งดาวเทียมดวงใหม่ไปทดแทนดาวเทียมเก่าที่หมดอายุลง

นอกจากเทคโนโลยีของดาวเทียม Conventional satellite แล้ว บริษัทฯ
ยังได้ทำการวิจัยและพัฒนาเทคโนโลยีใหม่ๆ ทางดาวเทียมสื่อสาร
ดังจะเห็นได้จากการพัฒนาดาวเทียมไทยคม 4(ไอพีสตาร์) ซึ่งเป็นดาวเทียมความถี่กว้าง
(Broadband) ดวงแรกของโลก ที่ถูกสร้างขึ้นมาเพื่อรองรับความต้องการเครือข่ายโทรคมนาคม
โดยเฉพาะสำหรับการใช้งานด้านอินเตอร์เน็ตในแถบภูมิภาคเอเชียแปซิฟิก นอกจากนี้ บริษัทฯ
ยังได้ดำเนินการพัฒนาอุปกรณ์ประจำสถานีภาคพื้นดิน
เพื่อให้สามารถปรับตัวได้ทันกับการพัฒนาด้านเทคโนโลยีที่เกี่ยวข้องกับดาวเทียมอย่างสม่ำเสมอ

1.1.3 อายุการใช้งานของดาวเทียมมีจำกัด

ดาวเทียมมีอายุการใช้งานเฉลี่ยประมาณ 12-16 ปี แต่ยังมีปัจจัยอื่นๆ
ที่มีผลให้ดาวเทียมมีอายุการใช้งานเฉลี่ยเพิ่มขึ้นหรือลดลง เช่น โครงสร้าง ความแข็งแกร่ง
และความทนทานของอุปกรณ์ต่างๆ ยานส่งดาวเทียมที่ใช้ คุณภาพในการจัดส่งดาวเทียมขึ้นสู่วงโคจร
ตลอดทั้งปริมาณการใช้เชื้อเพลิงของดาวเทียมและทักษะความสามารถในการ
ควบคุมดาวเทียมในสภาวะการณ์ต่างๆ ดังนั้นบริษัทฯ อาจสูญเสียลูกค้าและรายได้
หากดาวเทียมของบริษัทฯ มีอายุการใช้งานสั้นกว่าที่ได้คาดการณ์ไว้และบริษัทฯ
ไม่สามารถจัดส่งดาวเทียมดวงใหม่แทนได้ทันเวลา

ปัจจุบันดาวเทียมไทยคม 1A ไทยคม 2 และ ไทยคม 3 มีอายุการใช้งานสิ้นสุดลงปี 2551 ปี 2552
และ ปี 2550 ตามลำดับ ในขณะที่ดาวเทียมไทยคม 4(ไอพีสตาร์)
ที่ถูกจัดส่งสู่วงโคจรเมื่อเดือนสิหาคม 2548 ที่ผ่านมา บริษัทฯ คาดว่าจะมีอายุการใช้งานประมาณ
16 ปี กล่าวคือจะมีอายุการใช้งานสิ้นสุดลงในปี 2564

ในช่วงเดือนกันยายน 2547 บริษัทฯได้ทำการปิดช่องสัญญาณบนดาวเทียมไทยคม 3
เป็นการชั่วคราวเพื่อทำการประจุแบตเตอรี่ให้เพียงพอระหว่างการบำรุงรักษาดาวเทียมในช่วงสุริยคราส
(Eclipse) โดยหลังจากที่ บริษัทฯ
และผู้เชี่ยวชาญได้ร่วมกันประเมินผลกระทบที่มีต่ออายุการใช้งานของดาวเทียมไทยคม 3
พบว่าดาวเทียมไทยคม 3 จะมีอายุการใช้งานคงเหลือประมาณ 2.5 ปี นับจากสิ้นไตรมาสที่ 2 ปี
2548 ซึ่งผลของการลดลงของอายุการใช้งานดังกล่าวจะทำให้บริษัทฯ
ต้องตัดจำหน่ายค่าเสื่อมราคาของดาวเทียมไทยคม 3
ตามประมาณการอายุการใช้งานคงเหลือของดาวเทียม ซึ่งจะทำให้บริษัทฯ
มีต้นทุนค่าเสื่อมราคาเพิ่มขึ้นประมาณปีละ 308 ล้านบาท จนสิ้นสุดอายุดาวเทียมไทยคม 3 ณ สิ้นปี
2550 ซึ่งต้นทุนค่าเสื่อมราคาดังกล่าวไม่ใช่รายการที่เป็นเงินสด และ
ไม่มีผลกระทบต่อการดำเนินงานของบริษัทฯ

ในปี 2548 บริษัทฯ ได้เริ่มดำเนินการจัดสร้างดาวเทียมไทยคม 5
ซึ่งคาดว่าจะพร้อมให้บริการได้ประมาณกลางปี 2549 ซึ่งดาวเทียมไทยคม 5
จะเพิ่มศักยภาพในการให้บริการวงจรดาวเทียมของบริษัทฯ
ในการรองรับความต้องการที่เพิ่มขึ้นอย่างต่อเนื่องของบริการถ่ายทอดสัญญาณวีดีโอ
และการใช้งานระบบ HDTV ในประเทศไทย และ แถบอินโดจีน
นอกจากนั้นช่องสัญญาณดาวเทียมบางส่วนของดาวเทียมไทยคม 5 จะถูกนำทดแทนดาวเทียมไทยคม 3
ที่กำลังจะหมดอายุลง

วิศวกรดาวเทียมของบริษัทฯ จะทำการประเมินอายุดาวเทียมที่เหลือเป็นประจำทุกเดือน
ซึ่งถ้าอายุดาวเทียมที่เหลืออยู่น้อยกว่า 5 ปี ก็จะมีการแจ้งหน่วยงานที่เกี่ยวข้องเพื่อพิจารณาเรื่อง
งบประมาณในการจัดสร้าง และแหล่งเงินทุน
เพื่อเตรียมจัดสร้างดาวเทียมรุ่นต่อไปที่จะส่งขึ้นไปแทนที่ดาวเทียมที่กำลังจะหมดอายุลง

1.1.4 การจองตำแหน่งดาวเทียมและการประสานงานความถี่

เมื่อบริษัทฯ มีแผนงานในการจัดส่งดาวเทียมขึ้นไปในตำแหน่งวงโคจรใหม่ที่บริษัทฯ
ยังไม่ได้รับสิทธิในการใช้ตำแหน่งวงโคจร บริษัทฯ
จะต้องยื่นขอจองตำแหน่งวงโคจรกับสหภาพโทรคมนาคมระหว่างประเทศ (International
Telecommunications Union หรือ “ITU”)
เนื่องจากตำแหน่งวงโคจรค้างฟ้าเป็นทรัพยากรที่มีอยู่จำกัด การจองตำแหน่งวงโคจร
และการประสานงานความถี่จึงมีความสำคัญยิ่ง
องค์กรของสหประชาชาติที่ทำหน้าที่ดูแลเกี่ยวกับการสื่อสารโทรคมนาคมคือ ITU
ซึ่งประเทศไทยเข้าร่วมเป็นสมาชิก โดยมีกรมไปรษณีย์โทรเลข
กระทรวงเทคโนโลยีสารสนเทศและการสื่อสาร เป็นผู้แทนประเทศในการเจรจาประสานงาน
โดยผู้ยื่นขอจองตำแหน่งวงโคจรก่อนจะได้รับการพิจารณาอนุญาตให้ได้รับสิทธิในการใช้ตำแหน่งดังกล่าวก่อน
และผู้ได้รับสิทธิจะต้องส่งดาวเทียมขึ้นสู่วงโคจรในตำแหน่งที่ได้สิทธิภายใน 7 ปี
จากการมีตำแหน่งวงโคจรที่จำกัดนี้
การประสานงานความถี่จะมีส่วนช่วยในการทำให้เกิดประสิทธิภาพในการใช้ตำแหน่งวงโคจรเพิ่มมากขึ้น
ซึ่งปัจจุบันกระบวนการในการประสานงานความถี่มีความยุ่งยากและใช้เวลานานมากขึ้นเนื่องจากมีความต้องการใช้ช่องสัญญาณดาวเทียมมากขึ้นทำให้ดาวเทียมในวงโคจรค้างฟ้ามีจำนวนมากขึ้นและใกล้กันมากขึ้น
ดังนั้นเพื่อกำจัดหรือทำให้เกิดสัญญาณรบกวนระหว่างกันน้อยที่สุดอาจส่งผลกระทบทำให้ต้องมีการปรับเปลี่ยนการออกแบบดาวเทียม
การปรับเปลี่ยนพื้นที่ให้บริการ หรือ การปรับเปลี่ยนอุปกรณ์รับภาคพื้นดินให้มีขนาดใหญ่ขึ้น

1.2 ความเสี่ยงที่เกี่ยวข้องกับโครงการดาวเทียมไทยคม 5

1.2.1 ความเสี่ยงในการส่งดาวเทียม (Launch Failure)

การก่อสร้างและจัดส่งดาวเทียมขึ้นสู่วงโคจรแต่ละครั้งมีกระบวนการและใช้เทคโนโลยีที่ซับซ้อน
ถึงแม้ว่าบริษัทฯ จะได้คัดสรรผู้ก่อสร้างดาวเทียม
และผู้จัดส่งดาวเทียมที่มีความเชี่ยวชาญเป็นที่ยอมรับในระดับนานาชาติ
แต่ยังคงอาจเกิดความผิดพลาดขึ้นในขณะจัดส่งดาวเทียมสู่วงโคจร หรือ
แม้แต่เมื่อส่งขึ้นสู่ห้วงอวกาศแล้วก็ยังมีความเสี่ยงที่ดาวเทียมอาจจะไม่เข้าสู่ตำแหน่งที่กำหนด หรือ
อาจต้องใช้พลังงานในการขับเคลื่อนดาวเทียมเข้าสู่ตำแหน่งวงโคจรมากกว่าที่ประมาณไว้
ซึ่งอาจจะทำให้อายุการใช้งานของดาวเทียมลดลง หรือ
ในบางกรณีอาจทำให้ดาวเทียมเสียหายจนไม่สามารถทำงานได้
หรือเสียหายบางส่วนทำให้ไม่สามารถทำงานได้เต็มประสิทธิภาพ

หากเกิดความผิดพลาดในการจัดส่งดาวเทียมจะทำให้บริษัทฯ
เกิดความล่าช้าในการรับรู้รับรายได้อันจะเกิดจากการให้บริการดาวเทียมซึ่งจะส่งผลกระทบต่อการเติบโตของรายได้ของบริษัทฯ
ประกอบกับการก่อสร้างดาวเทียมดวงใหม่เพื่อทดแทน
รวมไปถึงการจัดส่งดาวเทียมสู่วงโคจรจะใช้ระยะเวลาอย่างต่ำประมาณ 15-18 เดือน ทั้งนี้บริษัทฯ
ลดความเสี่ยงนี้ โดยการว่าจ้างบริษัทผู้ผลิตดาวเทียม และบริษัทผู้ส่งดาวเทียมที่มีศักยภาพ
มีประสบการณ์และความชำนาญในการจัดสร้างและจัดส่งดาวเทียมขึ้นสู่วงโคจรและมีชื่อเสียงเป็นที่ยอมรับ
เช่น บริษัทฯ ได้คัดเลือก Alcatel และ แอเรียนสเปซ จากประเทศฝรั่งเศส
เป็นผู้จัดสร้างและผู้จัดส่งดาวเทียมดาวเทียมไทยคม 5

นอกจากนี้ บริษัทฯ
จะได้รับชดเชยจากการทำประกันคุ้มครองความเสียหายตลอดขั้นตอนการส่งดาวเทียมขึ้นสู่วงโคจรซึ่งมีมูลค่าครอบคลุมการจัดสร้างและจัดส่งดาวเทียมดวงใหม่ขึ้นสู่วงโคจร

1.2.2 ความเสี่ยงในการจัดสร้างดาวเทียม และ การส่งมอบ

การจัดสร้างดาวเทียมไทยคม 5 เป็นไปตามกำหนดการที่วางแผนไว้ โดยเมื่อวันที่ 21 เมษายน
2549 ดาวเทียม ไทยคม 5 ได้ถูกจัดส่งไปยังฐานยิงที่ เฟรนช กีเอนา
เพื่อเตรียมการสำหรับการจัดส่งสู่วงโคจรในช่วงปลายเดือนพฤษภาคม 2549 ทำให้ปัจจุบันบริษัทฯ
ไม่มีความเสี่ยงทางด้านการจัดสร้างและการส่งมอบของดาวเทียมไทยคม 5 แต่อย่างใด

1.3 ความเสี่ยงในการประกอบธุรกิจ

1.3.1 การเปลี่ยนแปลงในกฎหมาย ระเบียบ ข้อบังคับ และนโยบายของรัฐบาล

บริษัทฯ
ก่อตั้งและจดทะเบียนในประเทศไทยและดำเนินการให้บริการด้านโทรคมนาคมผ่านดาวเทียมภายใต้สัญญาดำเนินกิจการดาวเทียมสื่อสารภายในประเทศ
(“สัญญาดำเนินกิจการฯ”) ระหว่าง กระทรวงคมนาคม
(ปัจจุบันอำนาจการดูแลนี้ได้ถูกโอนไปอยู่ภายใต้กระทรวงเทคโนโลยีสารสนเทศและการสื่อสาร)
และ บมจ. ชิน คอร์ปอเรชั่น ซึ่งเป็นบริษัทแม่ของบริษัทฯ โดยได้รับการคุ้มครองเป็นเวลา 8 ปี
ซึ่งได้ครบกำหนดไปเมื่อเดือนกันยายน 2542 การสิ้นสุดของระยะเวลาการคุ้มครองหมายความว่า
ผู้ประกอบการในประเทศไทย
หรือผู้ประกอบการต่างประเทศที่ประสงค์จะให้บริการโทรคมนาคมผ่านดาวเทียม
สามารถที่จะยื่นขออนุญาตจากกระทรวงเทคโนโลยีสารสนเทศและการสื่อสารเพื่อให้บริการโทรคมนาคมผ่านดาวเทียมได้เช่นเดียวกับบริษัทฯ
ซึ่งที่ผ่านมาไม่มีผู้ประกอบการในประเทศไทยหรือต่างประเทศรายใดเข้ามาให้บริการโทรคมนาคมผ่านดาวเทียมในลักษณะเช่นเดียวกับบริษัทฯ

ภายหลังจากที่พระราชบัญญัติองค์กรจัดสรรคลื่นความถี่และกำกับกิจการวิทยุกระจายเสียง
วิทยุโทรทัศน์และกิจการโทรคมนาคม พ.ศ. 2543 มีผลใช้บังคับแล้ว
คณะกรรมการกิจการโทรคมนาคมแห่งชาติ (“กทช.”)
จะเป็นหน่วยงานที่มีอำนาจในการออกใบอนุญาตใหม่
และกำกับดูแลผู้ประกอบการโทรคมนาคมผ่านดาวเทียม
อย่างไรก็ตามก่อนที่จะมีการออกใบอนุญาตให้ประกอบกิจการโทรคมนาคมใด ๆ
รวมทั้งกิจการโทรคมนาคมผ่านดาวเทียม กทช. จะต้องออกประกาศระเบียบกำหนดหลักเกณฑ์
และวิธีการในการขอรับใบอนุญาต และการกำกับดูแลกิจการโทรคมนาคม
เพื่อให้เป็นไปตามเจตนารมณ์ของพระราชบัญญัติประกอบกิจการโทรคมนาคม พ.ศ. 2544 (“พรบ.
ประกอบกิจการฯ”) ซึ่งในขณะนี้ กทช.
ได้มีการกำหนดหลักเกณฑ์และวิธีการอนุญาตประกอบกิจการโทรคมนาคมในภาพรวมเรียบร้อยแล้ว
และกำลังอยู่ระหว่างการร่างหลักเกณฑ์และวิธีการอนุญาตประกอบกิจการโทรคมนาคมผ่านดาวเทียมสื่อสาร
ดังนั้นในอนาคตอันใกล้นี้ หาก กทช.
ดำเนินการกำหนดหลักเกณฑ์และวิธีการอนุญาตประกอบกิจการโทรคมนาคมผ่านดาวเทียมสื่อสารเรียบร้อยแล้ว
มีความเป็นไปได้ที่จะมีผู้ประกอบการ
ยื่นขอใบอนุญาตเพื่อประกอบกิจการโทรคมนาคมผ่านดาวเทียมสื่อสาร เพิ่มเติมได้

ทั้งนี้ สำหรับการเปลี่ยนแปลงการอนุญาตตามสัญญาดำเนินกิจการฯ
เป็นการได้รับอนุญาตเพื่อประกอบกิจการโทรคมนาคมผ่านดาวเทียมสื่อสาร ตามหลักเกณฑ์ที่ กทช.
จะกำหนดนั้น หลักการที่สำคัญประการหนึ่งในการเปลี่ยนแปลงการอนุญาตตามสัญญาดำเนินกิจการฯ
ซึ่งระบุไว้ใน พรบ. ประกอบกิจการฯ คือ คู่สัญญาทั้งสองฝ่ายจะต้องตกลงและเห็นพ้องร่วมกันก่อน
ดังนั้นในการนี้บริษัทฯ
จะต้องพิจารณาว่าหลักเกณฑ์และวิธีการอนุญาตประกอบกิจการโทรคมนาคมผ่านดาวเทียมสื่อสาร
ซึ่งจะกำหนดโดย กทช. นั้นเป็นประโยชน์กับบริษัทฯ
เท่าเทียมหรือมากกว่าการประกอบกิจการโทรคมนาคมผ่านดาวเทียมภายใต้สัญญาดำเนินกิจการฯ
ในปัจจุบันหรือไม่

ในอนาคตหากรัฐบาลมีการกำหนดนโยบายในเรื่องการเปิดเสรีภาคอุตสาหกรรมโทรคมนาคม
โดยเฉพาะในด้านการประกอบกิจการโทรคมนาคมผ่านดาวเทียม ซึ่งเกี่ยวข้องกับบริษัทฯ โดยตรง
บริษัทฯ เชื่อมั่นว่าจะไม่มีผลกระทบอย่างรุนแรงต่อธุรกิจของบริษัทฯ
เนื่องจากเมื่อพิจารณาถึงความสำเร็จของบริษัทฯ
ในการขยายการให้บริการสู่ตลาดต่างประเทศในช่วงระยะเวลา 2-3 ปี ที่ผ่านมา เช่น
ประเทศในแถบอินโดจีน ออสเตรเลีย นิวซีแลนด์ อินเดีย จีน
และประเทศในแถบเอเชียตะวันออกกลาง เป็นต้น และความสัมพันธ์อันดีระหว่างบริษัทฯ
และลูกค้าทั้งในประเทศ และ ต่างประเทศ และข้อตกลงการเช่าใช้บริการส่วนใหญ่ระหว่างบริษัทฯ
และ ลูกค้าต่างๆ มีลักษณะเป็นข้อผูกพันระยะยาว
ประกอบกับในธุรกิจการให้บริการโทรคมนาคมผ่านดาวเทียม
การเปลี่ยนแปลงการใช้บริการจากดาวเทียมดวงหนึ่ง ไปยังดาวเทียมอีกดวงหนึ่ง
จำเป็นต้องคำนึงถึงผลกระทบที่อาจเกิดขึ้นหลายประการ เช่น
ปัญหาทางด้านเทคนิคในการโยกย้ายหรือหันจานรับสัญญาณจากดาวเทียม
และระยะเวลาที่ใช้ในการดำเนินงานซึ่งอาจส่งผลกระทบต่อคุณภาพการให้บริการต่อลูกค้าได้
ตลอดจนค่าใช้จ่ายจำนวนมากที่อาจจะเกิดขึ้น

นอกจากนี้ บริษัทฯ ได้ให้ความสำคัญกับการค้นคว้าวิจัยเพื่อพัฒนาเทคโนโลยีการให้บริการ
ดังจะเห็นได้จากความคิดริเริ่มในการพัฒนาดาวเทียมไอพีสตาร์
ซึ่งเป็นดาวเทียมระบบบรอดแบนด์ดวงแรกในภูมิภาคเอเชียแปซิฟิก ที่มีส่วนช่วยสนับสนุนให้บริษัทฯ
สามารถขยายฐานการตลาดไปยังกลุ่มลูกค้าในภูมิภาคเอเชียแปซิฟิคที่มีความต้องการในการใช้บริการบรอดแบนด์ได้ก่อนผู้ประกอบการรายอื่น
ๆ เนื่องจากเทคโนโลยีระบบบรอดแบนด์ผ่านดาวเทียมของไอพีสตาร์ช่วยให้การรับ-ส่งสัญญาณข้อมูล
ภาพและเสียง กระทำได้อย่างมีคุณภาพ รวดเร็ว และคุ้มค่า

ดังนั้นบริษัทฯ
อาจจะมีความเสี่ยงในการดำเนินธุรกิจจากการแข่งขันที่สูงขึ้นอันเกิดจากการเปลี่ยนแปลงกฎระเบียบและหลักเกณฑ์ในการประกอบกิจการโทรคมนาคมผ่านดาวเทียม
และนโยบายของรัฐบาลในด้านการเปิดเสรีภาคอุตสาหกรรมโทรคมนาคม อย่างไรก็ตาม
ด้วยจุดแข็งของบริษัทฯ
ในด้านการเป็นผู้นำในการให้บริการสื่อสารโทรคมนาคมผ่านดาวเทียมในประเทศไทยและภูมิภาคอินโดจีน
รวมถึงความสามารถในการขยายการให้บริการสู่ตลาดต่างประเทศใหม่ ๆ
และการรักษาความสัมพันธ์ด้วยดีกับลูกค้า
รวมทั้งความทุ่มเทในการค้นคว้าวิจัยเพื่อพัฒนาและยกระดับคุณภาพการให้บริการ จึงทำให้บริษัทฯ
มีความได้เปรียบเหนือผู้ประกอบการรายใหม่ที่อาจจะเกิดขึ้นในอนาคต

1.3.2 ความเสี่ยงต่อการสูญเสียลูกค้ารายใหญ่

ปัจจุบันอุตสาหกรรมการให้บริการดาวเทียมเพื่อการสื่อสารมีการแข่งขันกันเพิ่มมากขึ้น
ซึ่งอาจส่งผลให้ลูกค้าไม่ต่อสัญญาการใช้บริการกับบริษัทฯ เมื่อสัญญาเดิมหมดอายุลง
และเลือกใช้บริการของบริษัทคู่แข่ง ซึ่งอาจจะส่งผลกระทบต่อรายได้ในกรณีที่บริษัทฯ
ไม่สามารถหารายได้จากลูกค้ารายใหม่มาทดแทนได้ทัน ซึ่งในปี 2548
ลูกค้าที่ใช้บริการช่องสัญญาณดาวเทียมของบริษัทฯ รายใหญ่มีสัดส่วนรายได้คิดเป็นร้อยละ 24.7
ของรายได้จากบริการเช่าช่องสัญญาณดาวเทียมทั้งหมดใน ปี 2548 หรือ ประมาณ 541 ล้านบาท
โดยลูกค้ารายดังกล่าวได้ชำระค่าบริการอย่างสม่ำเสมอ
เนื่องมาจากลูกค้ามีความจำเป็นต้องใช้บริการช่องสัญญาณ
ดาวเทียมเพื่อออกอากาศรายการโทรทัศน์ประเภทบอกรับสมาชิก
และการเปลี่ยนไปใช้ดาวเทียมดวงอื่นจะทำให้มี
ต้นทุนและความยุ่งยากในการปรับเปลี่ยนแนวรับของจานดาวเทียม
ทำให้เป็นข้อจำกัดประการสำคัญที่ลูกค้าจะหยุดการใช้บริการดาวเทียมของบริษัทฯ
อย่างไรก็ตามลูกค้ารายดังกล่าวได้ต่อสัญญาการใช้บริการช่องสัญญาณดาวเทียมไทยคมโดยสัญญาจะสิ้นสุดในปี
2561

1.3.3 ผู้ให้บริการรายใหม่และบริการทดแทน

บริการโทรคมนาคมเป็นธุรกิจขนาดใหญ่ที่ให้ผลตอบแทนสูง
จึงมีการแข่งขันเพื่อครอบครองส่วนแบ่งการตลาดอย่างรุนแรง ถึงแม้ว่าบริษัทฯ
จะถือได้ว่าเป็นบริษัทที่ประสบความสำเร็จและนับเป็นผู้นำในธุรกิจบริการสื่อสารดาวเทียมครบวงจรในคาบสมุทรอินโดจีน
และภูมิภาคเอเชียใต้แต่ก็มีผู้ให้บริการรายใหม่ๆ เกิดขึ้น
โดยเฉพาะหลังจากระยะเวลาการคุ้มครองกิจการในประเทศไทยตามสัญญาสัมปทาน ได้สิ้นสุดเมื่อปี
2542 มีผลให้ตลาดเกิดการแข่งขันมากขึ้น ซึ่งอาจส่งผลกระทบต่อธุรกิจของบริษัทฯ ได้
ดังนั้นเพื่อเป็นการรับมือกับการแข่งขันที่สูงขึ้น บริษัทฯ จึงได้พัฒนาผลิตภัณฑ์ใหม่
ควบคุมต้นทุนอย่างมีประสิทธิภาพ ตลอดจนพัฒนาปรับปรุงคุณภาพในการให้บริการอย่างสม่ำเสมอ
และขยายฐานลูกค้า โดยมุ่งเน้นคุณภาพในการให้บริการ
เพื่อให้สามารถแข่งขันกับผู้ให้บริการรายใหม่ๆ ได้
รวมถึงความสามารถในการแข่งขันกับบริการทดแทนต่างๆ ที่อาจจะเกิดขึ้นในอนาคต
อย่างไรก็ตามเนื่องจากธุรกิจ ดาวเทียมเป็นธุรกิจที่ต้องใช้เงินลงทุนสูง
ใช้ประสบการณ์ในการประกอบธุรกิจอย่างมากและต้องมีจำนวนฐานลูกค้าที่มากพอสำหรับการดำเนินงานให้คุ้มค่าต่อการลงทุน
ทำให้เป็นข้อจำกัดของผู้ประกอบการรายใหม่ที่จะเข้ามาในธุรกิจนี้

1.4 ความเสี่ยงอันเกี่ยวข้องกับการเงิน

1.4.1 ความเสี่ยงจากความผันผวนของอัตราแลกเปลี่ยนเงินตราต่างประเทศ

ภายหลังจากที่มีการเปลี่ยนแปลงระบบอัตราแลกเปลี่ยนเงินตราต่างประเทศ
จากระบบตะกร้าเงินเป็นระบบลอยตัว บริษัทฯ
ได้เรียกเก็บเงินค่าบริการจากลูกค้าในประเทศเป็นจำนวนเงินบาท
ในอัตราแลกเปลี่ยนที่เทียบเท่ากับเงินเหรียญสหรัฐ ปัจจุบันสัดส่วนรายได้ที่อิงกับเงินเหรียญสหรัฐฯ
อยู่ในอัตราร้อยละประมาณ 77 บริษัทฯ
ได้บริหารความเสี่ยงจากการเปลี่ยนแปลงของอัตราแลกเปลี่ยน
โดยปรับสัดส่วนของเงินกู้ยืมต่อรายได้ในสกุลเงินสหรัฐฯ และสกุลเงินบาทให้มีความสอดคล้องกัน
(natural hedge) และบริษัทฯ ใช้ตราสารอนุพันธ์ซึ่งเป็นที่ยอมรับทั่วไปในตลาดเงิน เช่น
"swap" หรือ "forward"
เพื่อลดผลกระทบอันอาจเกิดขึ้นจากความผันผวนของอัตราแลกเปลี่ยนเงินตรา โดยบริษัทฯ
มีหน่วยงานบริหารการเงินที่ทำหน้าที่พิจารณาความเหมาะสม
ในการเข้าทำธุรกรรมประกันความเสี่ยงจากความ ผันผวนของอัตราแลกเปลี่ยน

โดย ณ สิ้นปี 2548 บริษัทฯ มีเงินกู้เงินสกุลดอลลาร์สหรัฐฯ ที่ได้ป้องกันความเสี่ยงไว้ทั้งสิ้นประมาณ
357 ล้านดอลลาร์สหรัฐ ในปี 2548 บริษัทฯมีกำไรจากอัตราแลกเปลี่ยน ทั้งสิ้น 40 ล้านบาท

1.5 ความเสี่ยงด้านการบริหารและการจัดการ

1.5.1 การมีผู้ถือหุ้นรายใหญ่ที่มีอำนาจควบคุม

เมื่อวันที่ 30 มิถุนายน 2548 บริษัทฯ ได้ออกและเสนอขายหุ้นสามัญเพิ่มทุนแก่ประชาชนเป็นจำนวน
208 ล้านหุ้น มูลค่า 15.3 บาท ต่อหุ้น ซึ่งภายหลังจากการเสนอขายหุ้นเพิ่มทุนครั้งนี้ ทำให้บมจ.
ชิน คอร์ปอเรชั่น (SHIN) มีสัดส่วนการถือหุ้นในบริษัทฯ ลดลง โดย ณ 31 ธันวาคม 2548 SHIN
มีสัดส่วนการถือหุ้นประมาณร้อยละ 41.34 ซึ่งการลดลงของสัดส่วนการถือหุ้นของ SHIN
ในครั้งนี้มีผลให้ผู้ถือหุ้นรายอื่นสามารถตรวจสอบและถ่วงดุลในเรื่องที่ผู้ถือหุ้นใหญ่เสนอได้มากขึ้น
แต่อย่างไรก็ตาม บมจ. ชิน คอร์ปอเรชั่น ก็ยังคงมีอำนาจในการบริหารจัดการอยู่ โดย SHIN
สามารถควบคุมมติที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายกำหนดหรือข้อบังคับบริษัทกำหนดให้ต้องได้รับเสียง 3 ใน 4
ของที่ประชุมผู้ถือหุ้น ดังนั้น
ผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

1.5.2 การสูญเสียผู้บริหาร

เนื่องจากการดำเนินธุรกิจด้านเทคโนโลยีทางด้านดาวเทียม
รวมไปถึงทางด้านการสื่อสารคมนาคมมีความต้องการบุคลากรที่มีความรู้ความสามารถทางด้านเทคโนโลยีดังกล่าวอย่างลึกซึ้ง
ซึ่งความสามารถทางเทคโนโลยีดังกล่าวเป็นปัจจัยที่นำไปสู่ความสำเร็จส่วนหนึ่งของบริษัทฯ
และปัจจุบันบุคลากรที่มีความรู้และความสามารถทางเทคโนโลยีสื่อสาร
โดยเฉพาะทางด้านสื่อสารดาวเทียมในประเทศมีค่อนข้างจำกัด
ดังนั้นการสูญเสียผู้บริหารระดับสูงอาทิเช่น ผู้บริหารระดับสูงของหน่วยงานวิศวกรรมดาวเทียม
อาจส่งผลเสียต่อการดำเนินงานของบริษัทฯ ได้ ด้วยเหตุนี้บริษัทฯ
จึงส่งผู้บริหารในทุกระดับไปอบรมและศึกษาดูแลงานด้านต่างประเทศอย่างสม่ำเสมอ
รวมถึงการให้ผลประโยชน์ตอบแทนที่เหมาะสม

1.6 ความเสี่ยงด้านอื่นๆ

1.6.1 ความเสี่ยงด้านกฎหมายและด้านการเมืองในแต่ละประเทศที่บริษัทฯ เข้าไปประกอบธุรกิจ

บริษัทฯ
มีพันธกรณีตามสัญญาสัมปทานที่ต้องจัดให้มีบริการโทรคมนาคมผ่านดาวเทียมให้เพียงพอกับความต้องการภายในประเทศ
ซึ่งบริษัทฯ ก็ได้ปฏิบัติตามพันธกรณีนี้ตลอดมา นอกจากนี้บริษัทฯ ยังได้ขยายตลาดออกไปใน
ต่างประเทศด้วย ซึ่งตลาดใหญ่ในต่างประเทศของบริษัทฯ คือ เอเชียใต้ ประกอบด้วย อินเดีย
ปากีสถาน เนปาล ซึ่งในการประกอบธุรกิจในต่างประเทศ บริษัทฯ
ใช้ความระมัดระวังอย่างมากในอันที่จะปฏิบัติตามกฎหมายของแต่ละประเทศที่เข้าไปประกอบธุรกิจให้บริการอยู่
และในกรณีที่จำเป็น บริษัทฯ
ก็จะว่าจ้างสำนักงานกฎหมายในประเทศเหล่านั้นให้ช่วยดำเนินการและให้คำแนะนำในด้านกฎหมายกับบริษัทฯ
โดยในปัจจุบันนี้กระแสโลกาภิวัฒน์ซึ่งสนับสนุนให้มีการเปิดเสรีทางเศรษฐกิจจะทำให้บริษัทฯ
สามารถเข้าไปประกอบธุรกิจให้บริการในประเทศต่างๆ ได้กว้างขวางยิ่งขึ้น และบริษัทฯ
ได้ดำเนินการต่างๆ เพื่อเตรียมพร้อมสำหรับการแข่งขันที่จะเกิดขึ้นในประเทศไทยใน ปี 2549 ด้วย
บริษัทฯ จึงเชื่อมั่นว่าบริษัทฯ
จะสามารถแข่งขันกับบริษัทคู่แข่งที่จะเข้ามาทำธุรกิจในประเทศไทยหลังจากปี 2549 ได้
อีกทั้งบริษัทฯ ยังมีความสามารถในการขยายตลาดต่างประเทศของบริษัทฯ เนื่องจากบริษัทฯ
ได้เรียนรู้และมีประสบการณ์ในการทำการตลาดในต่างประเทศมาเป็นเวลาหลายปี